小鳥篇上裴尹
作者：劉長卿
朝代：唐

paragraphs: 藩籬小鳥何甚微，翩翩日夕空此飛。
只緣六翮不自致，長似孤雲無所依。
西城黯黯斜暉落，衆鳥紛紛皆有託。
獨立雖輕燕雀羣，孤飛遠懼鷹鸇搏。
自憐天上青雲路，弔影徘徊獨愁暮。
銜花縱有報恩時，擇木誰容托身處。
歲月蹉跎飛不進，羽毛鷦顇何人問。
遶樹空隨烏鵲驚，巢林只有鷦鷯分。
主人庭中蔭喬木，愛此清陰欲棲宿。
少年挾彈遙相猜，遂使驚飛往復迴。
不辭奮翼向君去，唯怕金丸隨後來。